作者：赵善括
词牌/韵律：沁园春

paragraphs: 虎啸风生，龙跃云飞，时不再来。
试凭高望远，长淮清浅，伤今怀古，故国氛埃。
壮志求伸，匈奴未灭，早以家为何谓哉。
多应是，待著鞭事了，税驾方回。
稼轩聊尔名斋。
笑学请樊迟心未开。
似南阳高卧，莘郊自乐，磻溪韬略，傅野盐梅。
植杖亭前，集山楼下，五桂三槐次第栽。
功名遂，向急流勇退，肯恁徘徊。